**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՀԱՅԿԱԿԱՆ ԱՏՈՄԱՅԻՆ ԷԼԵԿՏՐԱԿԱՅԱՆ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ՀՐԱՊԱՐԱԿԻ ՊԱՀՊԱՆՎՈՂ ՏԱՐԱԾՔՈՒՄ ԱՇԽԱՏԱԾ ՄԻՋՈՒԿԱՅԻՆ ՎԱՌԵԼԻՔԻ ՉՈՐ ՊԱՀԵՍՏԱՐԱՆ ԿԱՌՈՒՑԵԼՈՒ ՄԱՍԻՆ**

**Հոդված 1. Օրենքի կարգավորման առարկան**

Թույլատրել «Հայկական ատոմային էլեկտրակայան» փակ բաժնետիրական ընկերության հրապարակի պահպանվող տարածքում կառուցել մինչև 24 հորիզոնական պահպանման մոդուլներից բաղկացած NUHOMS 56M տեսակի աշխատած միջուկային վառելիքի չոր պահեստարան:

**Հոդված 2․ Նորմատիվ իրավական կարգավորումը**

Նոր միջուկային տեղակայանքի կառուցման ընթացքում ղեկավարվել «Աշխատած վառելիքի և ռադիոակտիվ թափոնների կառավարման անվտանգության մասին համատեղ կոնվենցիայի», ՀՀ օրենսդրության և Ատոմային էներգիայի միջազգային գործակալության անվտանգության ստանդարտների պահանջներով։

**Հոդված 3. Օրենքում օգտագործվող հիմնական հասկացությունները**

Սույն օրենքում օգտագործվում են հետևյալ հիմնական հասկացությունները.

**աշխատած միջուկային վառելիք**` միջուկային ռեակտորի ակտիվ գոտում ճառագայթված միջուկային վառելիք, որը վերջնականապես հեռացվել է ակտիվ գոտուց․

**աշխատած միջուկային վառելիքի չոր պահեստարան`** աշխատած միջուկային վառելիքի ժամանակավոր պահման համար նախատեսված օբյեկտ, որում բացակայում է ջրային միջավայրը․

**Հոդված 4․ Հասարակությանը տեղեկատվություն տրամադրելու մասին**

Հայաստանի Հանրապետության իրավաբանական և ֆիզիկական անձինք իրավունք ունեն պետական իրավասու մարմիններից ստանալ տեղեկություններ` նախագծվող, կառուցվող, շահագործվող և շահագործումից հանվող ատոմային էներգիայի օգտագործման օբյեկտների անվտանգության, ինչպես նաև Հայաստանի Հանրապետությունում ճառագայթային իրավիճակի վերաբերյալ, եթե դրանք պետական գաղտնիք չեն պարունակում:

**Հոդված 5.** **Եզրափակիչ մաս**

Սույն օրենքն ուժի մեջ է մտնում պաշտոնական հրապարակմանը հաջորդող տասներորդ օրվանից:

**Հոդված 6.Անցումային դրույթ**

Սույն օրենքից բխող ենթաօրենսդրական նորմատիվ իրավական ակտերն ընդունվում են սույն օրենքն ուժի մեջ մտնելուց հետո՝ վեցամսյա ժամկետում:

|  |  |
| --- | --- |
| **Հանրապետության նախագահ** | **Վ. Խաչատուրյան** |
|  |  |